Škopová, Anežka, poslankyňa NR SR (2023-11-16):
Vážení členovia vlády, vážené panie poslankyne, vážení páni poslanci, ako nová poslankyňa, ďakujem, že v mojej premiére sa môžem vyjadriť alebo prehovoriť k programovému vyhláseniu vlády, ktoré, bohužiaľ, nesplnilo očakávania občanov a ukázalo sa, že predvolebné vyhlásenia predstaviteľov vlády sa líšia od ich konkrétnych činov. Na začiatok by som chcela povedať, že sociálna politika je pre mňa ako poslankyňu jednou z najdôležitejších tém. Sociálny štát je základom našej spoločnosti a jeho udržanie a rozvoj je nevyhnutný preto, aby naši občania sa mohli cítiť bezpečne a dôstojne. V programovom vyhlásení vlády tvrdíte, že chcete udržať sociálny štát. Je škoda, že sociálny štát nechcete ďalej rozvíjať, a to najmä v čase, keď občania čelia vysokým cenám energií a potravín. Z programového vyhlásenia vlády jasne vyplýva, že sociálne problémy pre vládu Roberta Fica sú skutočne prioritou. Z 88 strán totižto koalícia venovala sociálnej politike až celé štyri strany. Podľa môjho názoru je najväčším problémom programového vyhlásenie vlády jeho nejasnosť. Vláda v ňom často používa vágne formulácie, ktoré nehovoria nič konkrétne o tom, ako chce riešiť problémy, ktoré deklaruje. To znemožňuje predpokladať, aké kroky vláda podnikne v praxi. O to smutnejšie je, že programové vyhlásenie vlády ešte nebolo ani schválené a už teraz dochádza k jeho porušovaniu. Porušovanie programového vyhlásenia vlády ešte pred jeho schválením, ako aj rozsah, v akom sa sociálnej politike venuje, nás necháva s otázkou, či reči o prioritách v sociálnej politike boli skutočným záujmom, alebo iba prázdne slová. Vyzerá to tak, že okrem čistiek na polícii začala vláda Roberta Fica aj s čistkami v sociálnych opatreniach, ktoré ľuďom dala vláda Igora Matoviča. Pán Fico, boli ste to vy, kto tvrdil: „Nebude si nič rušiť z toho, čo ľudia majú." Poďme sa teda pozrieť na to, či vaše slová stále platia. V programovom vyhlásení vlády sa síce píše, že vláda zavedie 13. dôchodok, no keď sa pozrieme na reálne kroky vlády, tak zistíme, že ide len o planý sľub. Minister sociálnych vecí Erik Tomáš sa napriek tomuto deklarovanému sľubu rozhodol, že 13. dôchodky tento rok vyplatené nebudú. Z prázdnych rečí sa ľudia nenajedia, pán minister. Pred voľbami ste mali plné ústa sľubov, spolu s vaším predsedom Petrom Pellegrinim ste dôchodcov opakovane uisťovali o tom, že im vyplatíte 13. dôchodky vo výške 640 eur. Dokonca ste tvrdili, že to bude vaša podmienka vstupu do koalície. Kde sú vaše činy teraz? Toto má byť ten spravodlivý dôchodkový systém, o ktorom hovoríte? Prečo ľudom nepoviete, že idete rušiť rodičovský bonus, ktorý dostávajú matky dôchodkyne, ktoré poctivo vychovali svoje deti a pracujú na Slovensku? Dobre viete, že sú to práve matky dôchodkyne, ktoré majú dlhodobo výrazne nižšie dôchodky ako muži. Práve toto opatrenie malo priniesť väčšiu spravodlivosť do dôchodkov. V rozpočte pre, je pre budúci rok pripravených 315 miliónov eur na vyplatenie rodičovského bonusu. Ale pán Erik Tomáš rozhodol o tom, že ide dôchodcov o tieto peniaze obrať. Ďalej píšete, že idete prehodnotiť efektívnosť dôchodkových pilierov. Pripomínam, že naposledy, keď Robert Fico prehodnocoval II. pilier, obral dôchodcov o miliardy eur. Pýtam sa, čo sa skrýva za nejasnými slovami o prehodnocovaní efektívnosti dôchodcových dôchodkových pilierov tentokrát. Takéto prehodnocovanie môže vytvoriť neistotu a obavy medzi dôchodcami, ktorí by mali mať istotu a bezpečnosť v ich dôchodkovom zabezpečení. Tiež ma sklamalo, že v celom programovom vyhlásení vlády ste nenavrhli ani jedno riešenie na zníženie cien potravín. Všetci sme videli tie obrovské bilbordy Petra Pellegriniho o tom, ako vyrieši vysoké ceny potravín, Kde sú tie veľkolepé riešenia teraz, pán Pellegrini, a kde sú riešenia vysokých cien energií? Rušenie 13. dôchodku, rodičovského bonusu a žiadny plán, ako vyriešiť vysoké ceny potravín a energií. Toto majú byť sociálne opatrenia? Toto je to vaše udržiavanie sociálneho štátu? Ako Rómke, ktorá doposiaľ pracovala, dá sa povedať, v marginalizovanej rómskej komunite, tak chcem podotknúť, že mi je obzvlášť blízka téma marginalizovaných rómskych komunít. Rómska komunita je dlhodobo znevýhodnovaná, znevýhodňovaná a diskriminovaná. Je to komunita, ktorá trpí vysokou mierou chudoby a nerovného prístupu k vzdelaniu. Problém sociálnej inklúzie rómskej komunity nie je jednoduchý a nedá sa vyriešiť rýchlo. Vláda by sa mala zamerať na to, aby vytvorila podmienky, ktoré rómskej komunite umožnia plnohodnotne sa začleniť do spoločnosti. Vyžaduje si to komplexný prístup, ktorý bude zahŕňať nielen opatrenia na podporu bývania, zamestnanosti, ale aj na zlepšenie vzdelania, vzdelávania, zdravotnej starostlivosti a sociálnych služieb. Spozornela som preto pri časti programového vyhlásenia vlády, v ktorom sa píše o prehodnocovaní projektov v oblasti marginalizovaných rómskych komunít. Akémukoľvek prehodnocovaniu projektov musí predchádzať poctivá analýza. Budem preto dôkladne sledovať kroky vlády v tejto oblasti, aby nedošlo k neopodstatnenému rušeniu projektov, ktoré už fungujú a prinášajú pozitívne výsledky. Ja len v krátkosti spomeniem, ide napríklad o projekt MOPS, zdravé regióny a mnoho ďalších. Na záver by som chcela zhrnúť dôvody, prečo programové vyhlásenie vlády nepodporím. Programové vyhlásenie je plné všeobecných fráz, ale konkrétne riešenia by ste hľadali už ťažko. Samé sľuby bez jasných plánov a transparentného financovania vytvárajú podozrenie, že ide skôr o populistické reči, než o reálne snahy riešiť skutočné problémy obyvateľstva. Je zrejmé, že sociálne opatrenia berie súčasná vláda len za akúsi povinnú formalitu. V skutočnosti sú ich priority iné. Už pred voľbami sme deklarovali, alebo sme varovali, že jedinou motiváciou strán súčasnej koalície je zastaviť vyšetrovanie korupčných káuz a zaistiť si beztrestnosť. Dnes už musí byť každému jasné, že toto bolo a je ich skutočným cieľom. Preto prioritou tejto vlády sú naši ľudia a na bežných občanoch im nezáleží. Celkové hodnotenie programového vyhlásenia vlády je nielen negatívne, ale aj alarmujúce. Preto nemôžem podporiť programové vyhlásenie, ktoré nedokáže riešiť skutočné problémy ľudí, ktorých zároveň oberá o ich peniaze. Ďakujem. (Potlesk.)